ฝุ่น PM2.5 ภาคเหนือเข้าขั้นวิกฤต “ปชช.” ป่วย 4,000 คนต่อสัปดาห์
กระทรวงสาธารณสุข เผย ภาคเหนือสถานการณ์ฝุ่นPM2.5 อ่วม พบมีผู้ป่วย 4,000 คนต่อสัปดาห์ ยันยังมีอุปกรณ์พร้อมให้การช่วยเหลือ
ฝุ่น PM2.5 สถานการณ์วิกฤต! ภาคเหนืออ่วม ประชาชนป่วย 4,000 คนต่อสัปดาห์
28 มี.ค. 2566

เมื่อวันที่ 28 มี.ค. 66  นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงสถานการณ์ฝุ่น PM2.5 ที่เข้าขั้นวิกฤติในหลายพื้นที่ว่า เมื่อเช้าวันเดียวกันนี้ตนได้พูดคุยกับปลัดกระทรวงสาธารณสุข ที่ขณะนี้อยู่ในพื้นที่ภาคเหนือ ได้รับความยืนยันว่ากระทรวงสาธารณสุขมีความพร้อม ในเรื่องของยาเวชภัณฑ์ โดยเฉพาะยาขยายหลอดลม หน้ากากอนามัยที่ป้องกัน PM2.5 โดยเฉพาะ ซึ่งจะสนับสนุนในพื้นที่ที่สุ่มเสี่ยง ซึ่งหากกรณีฉุกเฉินปลัดกระทรวง สามารถ ตัดสินใจได้ทันที
ขณะเดียวกันย้ำว่าในส่วนของโรงพยาบาลก็มีความพร้อมเช่นกัน มีพื้นที่ปลอดฝุ่น โดยผู้ป่วยที่มีอาการจะมีห้องแยกโดยเฉพาะ ที่ติดตั้งเครื่องกรองอากาศมากเป็นพิเศษ ซึ่งขณะนี้จำนวนผู้ป่วย ที่เดินทางมารักษายังโรงพยาบาล ยังไม่มีมากนัก ซึ่งในพื้นที่ภาคเหนือมีผู้ป่วยประมาณ 4,000 รายต่อสัปดาห์ โรงพยาบาลยังสามารถใช้บริการได้โดยไม่มีปัญหา เรื่องทรัพยากรซึ่งกระทรวงสาธารณสุขจะดูแลในส่วนของปลายเหตุให้ไม่มีปัญหามากขึ้น